**Falcon 9 laukaisu 20** (myös **Orbcomm OG2 M2**) on SpaceX:n Falcon 9 v1.2 -kantoraketin laukaisu, joka vei 11 Orbcomm OG2 -tietoliikennesatelliittia matalalle Maan kiertoradalle. Falcon 9 -raketin ensimmäinen vaihe laskeutui Landing Zone 1 -laskeutumisalustalle, joka sijaitsee muutama kilometri etelään raketin laukaisupaikalta. Kyseessä oli ensimmäinen kerta, kun kiertoratalaukaisuihin kykenevän kantoraketin vaihe saatiin ehjänä talteen moottoroidun laskeutumisen jälkeen.

Kyseessä on myös ensimmäinen laukaisu sitten kesäkuun CRS-7-rahtilennon, jolla Falcon 9 v1.1 -raketti tuhoutui 139 sekuntia laukaisun jälkeen. Edeltäneen onnettomuuden vuoksi tehtyjen muutosten lisäksi rakettiin oli tehty lukuisia muita päivityksiä, jotka esimerkiksi paransivat sen suorituskykyä.

Lento
-----

Orbcomm OG2 -laukaisun ensimmäinen vaihe SpaceX:n SLC-40 -alustan kokoamishallissa.
Lentoa edeltävä laukaisualustalla tehtävä koepoltto oli tarkoitus suorittaa 16. joulukuuta, mutta poltto viivästyi raketin kryogeenisissä lämpötiloissa olevan polttoaineen tuottamien ongelmien vuoksi. Laukaisu oli alun perin tarkoitus tapahtua 19. joulukuuta 2015.

Ensimmäinen rakettivaihe laskeutumassa Landing Zone 1 -laskeutumisalustalle.
Laukaisu tapahtui lopulta 22. joulukuuta 2015 kello 1:29 UTC-aikaa. Ensimmäinen vaihe sammui noin 2 minuuttia ja 20 sekuntia laukaisun jälkeen, ja irtosi toisesta hetkeä myöhemmin. Toinen vaihe jatkoi satelliittien viemistä kiertoradalle, ensimmäisen tehdessä moottoroidun pystylaskeutumisen Landing Zone 1 -alustalle Cape Canaveral Air Force Stationiin noin kymmenen minuuttia lentoon lähdön jälkeen. SpaceX oli yrittänyt vastaavia rakettivaiheen laskeutumisia merellä sijainneelle lautalle aiempien laukaisujen yhteydessä, mutta nämä olivat päättyneet raketin tuhoutumiseen kovan laskeutumisen seurauksena. Orbcomm-laukaisun laskeutuminen oli ensimmäinen kerta, kun kiertoratalaukaisuihin kykenevän kantoraketin vaihe saatiin ehjänä talteen moottoroidun laskeutumisen jälkeen.

Toinen vaihe käynnistyi 11 sekuntia vaiheiden irtautumisen jälkeen tehden noin seitsemän ja puolen minuutin polton. Sen kyydissä olleet satelliitit vapautettiin kuudessa erässä noin 14 minuuttia laukaisun jälkeen.

Hyötykuorma
-----------

Lennon hyötykuormana oli 11 Orbcomm OG2 -tietoliikennesatelliittia.

Katso myös
----------

* Luettelo Falcon 9:n laukaisuista

Lähteet
-------

1. ↑  2015 U.S. Space Launch Manifest *americaspace.com*.  21.12.2015. AmericaSpace, LLC. Viitattu 21.12.2015. (englanniksi)
2. ↑  SpaceX selects ORBCOMM-2 mission for Falcon 9’s Return To Flight *nasaspaceflight.com*.  8.2.2016. NASASpaceflight. Viitattu 18.12.2015. (englanniksi)
3. 1 2 3  Foust, Jeff: Falcon 9 Launches Orbcomm Satellites, First Stage Lands *spacenews.com*.  21.12.2015. SpaceNews Inc. Viitattu 22.12.2015. (englanniksi)
4. 1 2  Coldewey, Devin & Wagstaff, Keith: SpaceX Makes History: Falcon 9 Launches, Lands Vertically *nbcnews.com*.  22.12.2015. NBC. Viitattu 25.3.2017. (englanniksi)
5. ↑  Bergin, Chris: SpaceX’s Falcon 9 fails during launch following second stage issue *nasaspaceflight.com*.  27.5.2015. NASASpaceflight. Viitattu 29.6.2015. (englanniksi)
6. 1 2 3  Graham, William: SpaceX returns to flight with OG2, nails historic core return *nasaspaceflight.com*.  21.12.2015. NASASpaceflight. Viitattu 25.3.2017. (englanniksi)

Aiheesta muualla
----------------

* Kuvia tai muita tiedostoja aiheesta **Falcon 9 laukaisu 20** Wikimedia Commonsissa

* Mäkinen, Jari: Falcon 9 palaa lentoon ja yrittää taas laskeutumista – suomalaissatelliitin aikataulu myös kyseessä *tiedetuubi.fi*.  20.12.2015. Tiedetuubi. Viitattu 21.12.2015.